IL-KUMMISSJONI EWROPEA Strasburgu, 19.1.2016 COM(2016) 6 final RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tad-Deċiżjoni Qafas tal-Kunsill 2009/315/ĠAI tas-26 ta' Frar 2009 dwar l-organizzazzjoni u l-kontenut tal-iskambju ta' informazzjoni estratta minn rekord kriminali bejn l-Istati Membri



Introduzzjoni Fi spazju Ewropew ta’ Libertà, Sigurtà u Ġustizzja, għandu jsir kull sforz biex tiġi żgurata reazzjoni Ewropea effettiva għall-attivitajiet kriminali, b’mod partikolari l-kriminalità u t-terroriżmu transfruntier serju. L-Aġenda Ewropea dwar is-Sigurtà tenfasizza l-bżonn li jiġu massimizzati l-miżuri tal-UE dwar l-iskambju tal-informazzjoni u l-kooperazzjoni operazzjonali. L-iskambju rapidu u effiċjenti ta’ informazzjoni bejn l-awtoritajiet kompetenti ta’ Stati Membri misluta mir-rekords kriminali hija importanti jekk għandna nevitaw li l-qrati nazzjonali jagħtu sentenzi abbażi biss ta’ kundanni rreġistrati f’rekords kriminali nazzjonali, mingħajr ebda għarfien ta’ kundanni fi Stati Membri oħra, u b’hekk ikun possibbli li l-kriminali jaħarbu l-passat tagħhom billi jiċċaqalqu bejn l-Istati Membri. Id-Deċiżjoni Qafas 2008/675/ĠAI tirrikjedi lill-Istati Membri jiżguraw li kundanni preċedenti jiġu kkunsidrati matul il-proċedimenti kriminali. Id-Deċiżjoni Qafas tal-Kunsill 2009/315/ĠAI dwar l-organizzazzjoni u l-kontenut tal-iskambju bejn l-Istati Membri, ta’ informazzjoni estratta mir-rekords kriminali (id-"Deċiżjoni Qafas" jew "FD") għandha l-għan li tindirizza dawn in-nuqqasijiet billi tistipula li informazzjoni dwar kwalunkwe kundanna preċedenti ta’ ċittadin tal-UE minn kwalunkwe qorti kriminali fl-UE hija disponibbli għall-qrati u l-awtoritajiet tal-infurzar tal-liġi kollha fl-UE għall-proċedimenti kriminali fl-istadji ta’ qabel il-ġuri jew waqt il-ġuri u l-eżekuzzjoni tal-kundanna. Billi jimponi sensiela ta’ obbligazzjonijiet fuq l-Istat Membru ta’ kundanna u l-Istat Membru ta’ nazzjonalità, id-Deċiżjoni Qafas tiżgura li kull Stat Membru jista’ jipprovdi informazzjoni eżawrjenti u kompluta fir-rigward tar-rekords kriminali taċ-ċittadini tiegħu wara li ssir talba minn Stat Membru ieħor. Id-Deċiżjoni Qafas hija bbażata fuq il-prinċipju li kull Stat Membru jżomm il-kundanni kollha kontra ċ-ċittadini tiegħu, inklużi dawk mogħtija fi Stati Membri oħra. L-iskambju ta’ informazzjoni jiġi organizzat fuq bażi deċentralizzata bejn l-awtoritajiet ċentrali maħtura mill-Istati Membri, u għall-finijiet ta’ proċedimenti kriminali jew għal finijiet oħra b’konformità mal-liġi nazzjonali. Għalhekk, jikkontribwixxi għall-implimentazzjoni tal-prinċipju tar-rikonoxximent reċiproku ta’ deċiżjonijiet f’materji kriminali u jippermetti wkoll lill-awtoritajiet nazzjonali biex jiksbu informazzjoni tar-rekords kriminali li tista’ tkun ta’ rilevanza għal ċerti attivitajiet (pereż. impjieg f’post li jindokra lit-tfal). Id-Deċiżjoni Qafas ipprovdiet is-sisien għal sistema kompjuterizzata li tippermetti trażmissjoni iktar mgħaġġla u faċli ta’ informazzjoni dwar kundanni kriminali. Is-Sistema Ewropea ta’ Informazzjoni ta’ Rekords Kriminali (ECRIS) ġiet stabbilita bid-Deċiżjoni tal-Kunsill 2009/316/ĠAI u ilha topera minn April 2012. Bħalissa, 25 Stat Membru jiskambjaw informazzjoni permezz ta’ ECRIS. Il-volum annwali ta’ skambju laħaq iktar minn 1,8 miljun messaġġ (inklużi notifiki, talbiet u tweġibiet għal talbiet) sal-aħħar tal-2015. Bħala medja, isiru iktar minn 24 000 talba kull xahar, b’iktar minn 30 % iwasslu għal "hit pożittiva". L-evalwazzjoni TA' implimentazzjoni B’konformità mal-Artikolu 13 FD, il-Kummissjoni rċeviet notifiki ta’ liġijiet ta’ traspożizzjoni nazzjonali minn 22 Stat Membru: AT, BE, BG, CY, CZ, DE, EE, ES, FI, FR, HR, HU, LT, LU, LV, NL, PL, PT, SE, SI, SK u UK. Dan ir-rapport huwa bbażat fuq id-dispożizzjonijiet ta’ traspożizzjoni ta’ dawn l-Istati Membri. Għalhekk, fejn it-terminu "l-Istati Membri kollha" huwa użat f'dan ir-rapport, dan jirreferi għall-Istati Membri li jkunu nnotifikaw traspożizzjoni nazzjonali. Sitt Stati Membri (DK, EL, IE, IT, MT u RO) għadhom ma nnotifikawx miżuri ta’ traspożizzjoni tal-obbligi skont id-Deċiżjoni Qafas, iżda ħamsa minn dawn (DK, EL, IE, IT u RO) jiskambjaw informazzjoni ta’ rekords permezz tas-sistema ECRIS. L-Istati Membri għandhom diversi approċċi kif jittrasponu d-Deċiżjoni Qafas fil-leġiżlazzjoni nazzjonali tagħhom. AT, BG, CZ, DE, FR, HU, SE u SK emendew diversi atti nazzjonali; EE, NL, PL u PT emendaw l-att dwar ir-rekords kriminali nazzjonali tagħhom. Minbarra dawn l-arranġamenti, FI u BE adottaw jew proponew atti ta’ implimentazzjoni separati. ES u LU adottaw biss att ta’ implimentazzjoni separat. HR, LT u LV adottaw leġiżlazzjoni ġdida li tirregola materji li jikkonċernaw rekords kriminali b’mod ġenerali, u xi atti sekondarji speċifiċi. Żewġ Stati Membri adottaw leġiżlazzjoni ġdida li għandha kamp ta’ applikazzjoni usa’ (SI: liġi dwar kooperazzjoni internazzjonali f’materji kriminali; UK: liġi dwar liġi kriminali u protezzjoni tad-dejta). F’CY, test tad-Deċiżjoni Qafas ġie integrat direttament fil-liġi nazzjonali. Skont l-Artikolu 10(3) tal-Protokoll Nru 36 dwar dispożizzjonijiet ta' tranżizzjoni, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, is-setgħat tal-Kummissjoni skont l-Artikolu 258 tat-Trattat dwar il-Funzjonament tal-Unjoni Ewropea huma applikabbli b'mod sħiħ mill-1 ta' Diċembru 2014. Minn dik id-data, il-Kummissjoni tkun għalhekk f'pożizzjoni li tiftaħ proċedimenti ta' ksur kontra Stati Membri li ma jkunux ittrasponew jew ma jkunux ittrasponew b'mod korrett Deċiżjoni Qafas. 1. Definizzjoni ta’ kundanna’ Id-definizzjoni ta’ "kundanna" fl-Artikolu 2(a) FD tkopri biss deċiżjonijiet finali tal-qrati kriminali kontra persuna fiżika fir-rigward ta’ reat kriminali u saħansitra dawn id-deċiżjonijiet jiddaħħlu fir-rekords kriminali tal-Istat Membru ta’ kundanna. Ir-"rekord kriminali" huwa r-reġistru nazzjonali li jinkludi dawn il-kundanni; l-Istati Membri jistgħu jkollhom diversi reġistri. Jistgħu jiftiehmu fuq livell bilaterali jew multilaterali, b’konformità mal-Artikolu 12(5) tad-Deċiżjoni Qafas, dwar kamp ta’ applikazzjoni usa’ ta’ informazzjoni li għandha tiġi skambjata. Xi Stati Membri (AT, CY, CZ, FI, PL, PT, SK u UK) adottaw id-definizzjoni fid-Deċiżjoni Qafas; għall-BG u HU, dan jista’ jiġi inferit mill-kuntest ġenerali tal-leġiżlazzjoni. F’numru konsiderevoli ta’ Stati Membri (BE, DE, EE, HR, LU, NL, SE u SI), “kundanna” tidher li tmur lil hinn mid-deċiżjonijiet tal-qrati kriminali biss. Pereżempju, NL tiskambja wkoll deċiżjonijiet li jkunu ttieħdu minn prosekutur u f’xi każijiet, dejta ġudizzjarja dwar investigazzjonijiet jew każijiet li għadhom għaddejjin. Diversi Stati Membri (ES, FR, LT u LV) ma pprovdewx definizzjoni espliċita ta’ x’jikkunsidraw li hija "kundanna" għall-finijiet tad-Deċiżjoni Qafas.

2. Awtoritajiet ċentrali Fi 17-il Stat Membru (BE, BG, CZ, DE, EE, EL, ES, FI, FR, HR, IT, LU, NL, PL, PT, SI u SK), ir-rekords kriminali jaqgħu taħt ir-responsabbiltà tal-Ministeru tal-Ġustizzja u fi 11 (AT, CY, DK, HU, IE, LT, LV, MT, RO, SE u UK) taħt il-Ministeru tal-Intern. Fil-Ministeri tal-Ġustizzja, il-biċċa l-kbira tal-Istati Memri nnominaw l-uffiċċji tar-rekords kriminali tagħhom bħala l-awtoritajiet ċentrali għall-finijiet tad-Deċiżjoni Qafas; LU u SK innominaw l-uffiċċju tal-prosekutur ġenerali. Fil-Ministeri tal-Intern, l-Istati Membri nnominaw id-dipartimenti tal-pulizija rilevanti. B’konformità mal-Artikolu 3(1) tad-Deċiżjoni Qafas, żewġ Stati Membri ħatru awtorità ċentrali waħda fil-livell nazzjonali: erba’ fil-każ ta’ CY u tnejn fil-każ ta’ CZ. 3. Obbligi tal-Istat Membru ta’ kundanna 3.1. Informazzjoni ta’ reġistrazzjoni dwar in-nazzjonalità tal-persuna kkundannata L-Artikolu 4(1) tad-Deċiżjoni Qafas jirrikjedi lil kull Stat Membru biex jiżgura li l-kundanni ta’ ċittadini ta’ Stat Membru ieħor jiġu akkumpanjati minn informazzjoni dwar in-nazzjonalità jew in-nazzjonalitajiet tal-persuna kkundannata għar-rekord kriminali tagħha. Inkella, l-Istat Membru ta’ kundanna ma jkunx jista’ jibgħat informazzjoni lill-Istat Membru tan-nazzjonalità tal-persuna, u l-prinċipju taċ-ċentralizzazzjoni tal-informazzjoni f’post wieħed ma jiffunzjonax. Kważi l-Istati Membri kollha (AT, BE, BG, CY, DE, EE, ES, FI, FR, HR, HU, LT, LU, LV, NL, PL, PT, SI, SK u UK) jinkludu referenza diretta għan-nazzjonalità fir-rekords kriminali nazzjonali tagħhom, billi jinkludu n-“nazzjonalità” fil-lista tad-dettalji tal-identifikazzjoni tal-persuna kkundannata li għandha tiddaħħal fir-rekords kriminali u / jew billi tiġi introdotta dispożizzjoni li b’mod espliċitu toħloq tali obbligu. Fi CZ u SE, dan l-obbligu jista’ jiġi dedott mill-kuntest ġenerali tal-atti leġiżlattivi. HU, LU u NL jirreġistraw ukoll informazzjoni dwar nazzjonalitajiet li kellhom qabel. NL għandu dispożizzjoni li jiżgura d-dejta tingħadda bejn l-Istati Membri fl-eventwalità ta’ bidla fin-nazzjonalità mit-trasgressur. 3.2. Notifiki ta’ kundanna Id-Deċiżjoni Qafas tobbliga lill-Istat Membru ta’ kundanna biex jibgħat informazzjoni dwar kundanni mogħtija fit-territorju tiegħu ("notifiki") malajr kemm jista’ jkun lill-Istat Membru ta’ nazzjonalità tat-trasgressur. Jekk il-persuna għandha diversi nazzjonalitajiet, in-notifika għandha tintbagħat lill-Istati Membri kollha inkwistjoni, anke jekk tkun ukoll ċittadin tal-Istat Membru ta’ kundanna. Kważi l-Istati Membri kollha (AT, BE, BG, CY, CZ, DE, EE, ES, FI, FR, HR, HU, LT, LU, LV, NL, PL, PT, SE, SI, SK u UK) ittrasponew b’mod sħiħ l-obbligu tan-notifika. Filwaqt li l-biċċa l-kbira indikaw li n-notifika għandha tintbagħat “immedjatament”, “mingħajr dewmien”, “malajr kemm jista’ jkun”, jew “meta tidħol fir-rekord kriminali”, tlieta introduċew data ta’ skadenza konkreta għat-trażmissjoni. Dan ivarja minn “mhux iktar tard mill-ġurnata ta’ ħidma li jmiss” (LT), għal għaxart (10) ijiem (CZ) u għal xahrejn mid-dħul ta’ din l-informazzjoni fir-rekords kriminali (ES). DE u PT jidhru li ma stipulawx fil-liġi nazzjonali tagħhom meta għandhom jintbagħtu tali notifiki; madankollu, fil-prattika, DE tikkonforma mar-rekwiżit fl-Artikolu 4(2) tad-Deċiżjoni Qafas. Skont l-Artikolu 11(1) tad-Deċiżjoni Qafas, l-Istat Membru ta’ kundanna għandu jinkludi fin-notifika tiegħu lill-Istat Membru ta’ nazzjonalità informazzjoni “obbligatorja” dwar il-persuna kkundannata, in-natura tal-kundanna, ir-reat li wassal għall-kundanna u l-kontenut tal-kundanna. Għandu jitrażmetti wkoll informazzjoni “fakultattiva” jekk tkun iddaħlet fir-rekord kriminali u informazzjoni “addizzjonali” jekk disponibbli għall-awtorità ċentrali. Filwaqt li l-maġġoranza vasta tal-Istati Membri (AT, BE, BG, CY, DE, EE, ES, FR, HR, HU, LT, LU, NL, PL, PT, SI, SK u UK) jirreġistraw u jitrażmettu l-informazzjoni obbligatorja kollha, f’erba’ każijiet (CZ, FI, LV u SE), id-dispożizzjonijiet ta’ implimentazzjoni huma iktar ġenerali jew jinkludu xi kundizzjonijiet speċifiċi. Pereżempju, FI tinkludi “id-data, il-post u l-pajjiż tat-twelid” biss fin-nuqqas ta’ “kodiċi ta’ identifikazzjoni personali” u f’LV “data tat-twelid” tiġi inkluża biss fin-nuqqas tat-tali kodiċi. Xi Stati Membri oħra biss introduċew dispożizzjonijiet legali espliċiti li jippermettu r-reġistrazzjoni u t-trażmissjoni ta’ informazzjoni “fakultattiva” u “addizzjonali”. Sabiex jiġi żgurat li informazzjoni dwar kundanni tista’ tiġi trażmessa lill-Istat Membru tan-nazzjonalità tal-persuna malajr kemm jista’ jkun, għandha tkun disponibbli fil-pront fir-reġistru tar-rekords kriminali. Għal dal l-għan, lil hinn mill-obbligi legali tagħhom skont id-Deċiżjoni Qafas, xi Stati Membri (eż. CZ, DE, EE, LU u LV) imponew obbligu addizzjonali fuq il-qrati biex iwasslu informazzjoni dwar kundanni għar-reġistru tar-rekords kriminali. 3.3. Aġġornamenti Sabiex jiġi żgurat li l-informazzjoni hija eżawrjenti u aġġornata, l-Artikolu 4(3) tad-Deċiżjoni Qafas jirrikjedi li l-Istat Membru ta’ kundanna jinnotifika immedjatament lill-Istat Membru ta’ nazzjonalità dwar kwalunkwe alterazzjoni sussegwenti jew tħassir ta’ informazzjoni f’notifiki preċedenti. Kważi l-Istati Membri kollha (AT, BE, BG, CY, CZ, DE, EE, ES, FI, FR, HR, HU, LT, LU, LV, NL, PL, PT, SE, SI, SK u UK) implimentaw din id-dispożizzjoni, li espliċitament tirreferi għat-trażmissjoni ta’ aġġornamenti. Fil-każ ta’ CZ, l-obbligu jista’ jiġi dedott mill-kuntest. NL ikkonkluda dispożizzjoni dwar il-korrezzjoni jew it-tħassir ta’ “dejta skorretta” f’notifiki preċedenti. 3.4. Għoti ta’ informazzjoni addizzjonali Wara li ssir talba mill-Istat Membru tan-nazzjonalità u f’każijiet individwali, l-Istat Membru ta’ kundanna huwa obbligat li jipprovdi kopja ta’ kundanni u miżuri sussegwenti u informazzjoni oħra rilevanti għalihom. L-Istati Membri jistgħu jaħtru awtorità ċentrali addizzjonali għat-trażmissjoni ta’ tali informazzjoni. Il-maġġoranza tal-Istati Membri (AT, BE, BG, CY, CZ, FI, HR, LT, LU, LV, NL, SI, SK u UK) ittrasponew l-Artikolu 4(4) tad-Deċiżjoni Qafas kollu kemm hu. BG jidher li qiegħed jibgħat traskrizzjonijiet tad-deċiżjonijiet mhux jekk issir talba f’każijiet individwali, iżda awtomatikament għan-notifiki kollha. F’ħafna Stati Membri, kopji tad-deċiżjonijiet mhumiex disponibbli direttament għall-awtoritajiet ċentrali jew fir-rekords kriminali. Xi Stati Membri (CZ, LT, LV u SK) għalhekk imponew obbligu espliċitu fuq il-qrati tagħhom jew awtoritajiet statali rilevanti sabiex jipprovdu lill-awtorità ċentrali bl-informazzjoni mitluba. AT tippreżenta tali talbiet lill-qrati tagħha għal azzjoni ulterjuri. CZ u CY ħatru awtoritajiet ċentrali addizzjonali li għandhom aċċess dirett għal kopji tad-deċiżjonijiet sabiex jiġu indirizzati t-talbiet tal-Artikolu 4(4). PT ma jirreferix espliċitament għal obbligu li jirrispondi għal tali talbiet, iżda l-awtorità ċentrali tiegħu tista’ titlob kopji tad-deċiżjonijiet mill-qrati li joħorġuhom għall-finijiet tat-tweġiba għal talbiet minn Stati Membri oħra. Numru konsiderevoli ta’ Stati Membri (DE, EE, ES, FR, HU, PL u SE) ma adottawx id-dispożizzjonijiet rilevanti. FR u PL infurmaw lill-Kummissjoni li huma jittrażmettu t-tali informazzjoni, iżda permezz tal-kanali tal-Konvenzjoni MLA, minħabba li l-awtoritajiet ċentrali tagħhom ma għandhomx aċċess dirett għall-kopji tas-sentenzi. 4. Obbligi tal-Istat Membru ta’ nazzjonalità

4.1. Ħażna ta’ informazzjoni għall-finijiet ta’ ritrażmissjoni L-Artikolu 5(1) tad-Deċiżjoni Qafas jirrikjedi lill-Istat Membru tan-nazzjonalità tal-persuna biex jaħżen l-informazzjoni kollha trażmessa lilu għall-finijiet tar-ritrażmissjoni, iżda jħalli lil kull Stat Membru d-diskrezzjoni li jiddeċiedi kif jaħżen l-informazzjoni. Minħabba li informazzjoni dwar kundanni mogħtija fi Stati Membri oħra tinżamm għal finijiet ta’ ritrażmissjoni biss, għandha tinħażen irrispettivament minn jekk ċerti reati biss huma punibbli skont il-liġi tal-Istat Membru ta’ nazzjonalità. Kważi l-Istati Membri kollha (AT, BE, BG, CY, CZ, DE, EE, ES, FI, FR, HR, HU, LT, LU, LV, NL, PL, PT, SE, SI, SK u UK) introduċew dispożizzjoni espliċita dwar l-obbligu tal-ħżin fil-leġiżlazzjoni tagħhom. Ħafna stipulaw li l-informazzjoni kollha li tasal mill-Istati Membri l-oħra għandha tinħażen fir-rekords kriminali, jiġifieri indipendentement minn jekk ir-reat huwiex punibbli wkoll skont il-liġi tagħhom. AT, LT u PT għamlu dan ċar fid-dispożizzjonijiet tagħhom. SI ma tidhirx li inkludiet dispożizzjoni dwar l-obbligi tal-ħżin fil-liġi tagħha. L-Artikolu 11(2) tad-Deċiżjoni Qafas jiddetermina liema kategoriji ta’ dejta li waslu mingħand l-Istat Membru ta’ kundanna fir-rigward ta’ persuna kkundannata barra mill-pajjiż għandhom jinħażnu mill-Istat Membru ta’ nazzjonalità. Filwaqt li l-maġġoranza vasta tal-Istati Membri (AT, BE, BG, CY, DE, EE, FI ES, FR, HR, HU, LT, LU, NL, PL, PT, SI, SK u UK) jaħżnu l-informazzjoni kollha, tlieta (CZ, LV u SE), adottaw dispożizzjonijiet ta’ implimentazzjoni li ma jispeċifakwx liema informazzjoni jeħtieġ li tiġi maħżuna, iżda huma iktar ġenerali u jinkludu xi kundizzjonijiet speċifiċi. ES u PT ma pprovdewx listi ta’ informazzjoni maħżuna, iżda stabbilixxew obbligu ġenerali sabiex jaħżnu l-informazzjoni kollha trażmessa minn Stati Membri oħra. Kważi l-Istati Membri kollha rreġistraw informazzjoni dwar kundanni barranin taċ-ċittadini tagħhom li jkunu waslu minn Stati Membri oħra fil-bażijiet tad-dejta tar-rekords kriminali eżistenti tagħhom. Erbgħa (BG, FI, HU u PT) għażlu li joħolqu reġistri separati għall-ħżin ta’ tali kundanni għall-finijiet tar-ritrażmissjoni. Fil-biċċa l-kbira, hemm uffiċċju wieħed tar-rekords kriminali li għandu reġistru tar-rekords kriminali wieħed jew iktar. Xi wħud (eż. BG) għandhom struttura deċentralizzata ta’ entitajiet responsabbli għall-ħżin tad-dejta. 4.2. Aġġornament tal-informazzjoni Skont l-Artikolu 5(2) u (3) tad-Deċiżjoni Qafas, meta l-Istat Memru ta’ nazzjonalità jirċievi notifika ta’ kwalunkwe alterazzjoni jew tħassir ta’ informazzjoni li qabel ġiet innotifikata mill-Istat Membru ta’ kundanna, huwa obbligat li jemenda jew iħassar l-informazzjoni kif dovut. Dan, madankollu, ma għandux iwassal sabiex persuni jiġu trattati inqas tajjeb milli kieku ġew ikkundannati mill-qorti nazzjonali tagħhom. Pereżempju, meta r-regoli nazzjonali dwar iż-żamma u t-tħassir ta’ informazzjoni jkunu wasslu għat-tħassir ta’ kundanna partikolari, l-Istat Membru ta’ nazzjonalità tal-persuna jista’ ma jużax iktar din l-informazzjoni fi proċedimenti nazzjonali, madankollu għandu dejjem ikun jista’ jitrażmetti tali informazzjoni lil Stat Membru ieħor wara li ssir talba. Għalhekk, id-Deċiżjoni Qafas tistabbilixxi l-prinċipju ta’ “skema ġuridika doppja”, skont jekk informazzjoni tintużax internament fi Stat Membru ta’ nazzjonalità jew ġietx trażmessa lil Stat Membru ieħor. Il-biċċa l-kbira tal-Istati Membri (AT, BE, BG, CY, CZ, DE, ES, FI, FR, HR, HU, LT, LU, LV, NL, PL, PT, SK u UK) implimentaw dawn id-dispożizzjonijiet, li espliċitament jirreferu għar-reġistrazzjoni tal-aġġornamenti. Xi wħud (eż BE, HR, HU u UK) pprevedew li l-informazzjoni aġġornata biss tista’ tiġi ritrażmessa iktar. FR u PT żviluppaw il-prinċipju tal-“iskema ġuridika doppja” f’iktar dettall u pprevedew li t-tħassir ta’ kundanna barranija mir-reġistri nazzjonali tagħhom b’konformità mar-regoli nazzjonali ma twaqqafx it-trażmissjoni tagħha lil Stat Membru ieħor sakemm din tħassret fl-Istat Membru ta’ kundanna. Fid-dispożizzjonijiet ta’ LT, l-obbligu ta’ aġġornament, għalkemm mhux espliċitu, jista’ jiġi inferit minn dan il-kuntest. SE ma ssemmix ir-reġistrar ta’ emendi, tħassir biss. Fl-EE, l-obbligu tat-tħassir biss jista’ jiġi inferit mir-referenza għal-leġiżlazzjoni rilevanti, mhux l-obbligu ta’ emenda. Żewġ Stati Membri jipprovdu għat-tħassir obbligatorju ta’ kundanni barranin taċ-ċittadini tagħhom wara massimu ta’ ħames snin (DE) jew 20 sena (SE) mid-data tal-kundanna, jekk sadanittant ma tkunx waslet l-informazzjoni tat-tħassir mill-Istat Membru ta’ kundanna. LU u SI jidhru li ma għandhomx aġġornamenti regolati. Minbarra l-aġġornamenti tal-informazzjoni maħżuna, NL introduċew formola speċifika ta’ informazzjoni pprovduta qabel lil Stat Membru ieħor b’reazzjoni għal talba, jekk din l-informazzjoni nbidlet fi żmien sena minn meta ġiet ipprovduta. 5. Tweġibiet għal talbiet għal informazzjoni 5.1. Talbiet għal proċedimenti kriminali Id-Deċiżjoni Qafas tirrikjedi li Stat Membru ta’ nazzjonalità jwieġeb it-talbiet ta’ Stati Membri oħra għal informazzjoni dwar iċ-ċittadini tiegħu għall-fini ta’ proċedimenti kriminali. Il-proċedimenti kriminali jinkludu l-istadji qabel il-ġuri u l-ġuri u l-eżekuzzjoni tal-kundanna. It-tweġiba tinkludi informazzjoni dwar kundanni nazzjonali, kundanni mogħtija fi Stati Membri oħra u trażmessi b’mod obbligatorju wara s-27 ta’ April 2012, jew trażmessi minnhom qabel dik id-data u mdaħħla fir-rekord kriminali. Dan l-obbligu jkopri wkoll il-kundanni mogħtija f’pajjiżi terzi u mdaħħla fir-rekord kriminali tal-Istat Membru ta’ nazzjonalità. L-Istati Membri kollha (AT, BE, BG, CY, CZ, DE, EE, ES, FI, FR, HR, HU, LT, LU, LV, NL, PL, PT, SE, SI, SK, UK) ittrasponew l-Artikolu 7(1) tad-Deċiżjoni Qafas kollha kemm hi fil-liġi nazzjonali tagħhom. Il-maġġoranza ħadu l-lista eżatta tal-kategoriji ta’ informazzjoni kif previst fl-Artikolu. L-oħrajn ipprevedew obbligu sabiex jipprovdu l-informazzjoni rilevanti inkluża fir-reġistru tagħhom (DE, EE, FI, HU, LV, NL u PL) jew f’estratt nazzjonali maħruġ għal finijiet kriminali (FR u LU). EE sejra tibgħat ukoll kopja tal-kundanna. 5.2. Talbiet għall-finijiet minbarra proċedimenti kriminali L-Artikolu 7(2) tad-Deċiżjoni Qafas, jistipula li, jekk tintalab informazzjoni oħra għall-finijiet minbarra proċedimenti kriminali (dan japplika għal madwar 20 % tat-talbiet kollha), l-awtoritajiet ċentrali jistgħu jwieġbu b’konformità mal-liġi nazzjonali. L-informazzjoni li tista’ tiġi inkluża fit-tweġiba hija potenzjalment l-istess bħal fil-każ ta’ talbiet għall-finijiet ta’ proċedimenti kriminali, skont il-liġi nazzjonali, li jistgħu jirregolaw b’mod differenti l-kamp ta’ applikazzjoni tal-informazzjoni jew l-arranġamenti għall-għoti tagħha. Barra minn hekk, id-Deċiżjoni Qafas tistabbilixxi regoli speċifiċi għat-trażmissjoni ta’ informazzjoni li l-Istat Membru ta’ kundanna ddikjara li mhux trażmissibbli għal finijiet oħra minbarra proċedimenti kriminali. Fit-tali każijiet, l-Istat Membru ta’ nazzjonalità ikun jeħtieġ li jgħid lill-Istat Membru li jagħmel it-talba biex jikkuntattja diirettament lill-Istat Membru ta’ kundanna. Dan jiżgura livell għoli ta’ protezzjoni tad-dejta personali trażmessa mill-Istat Membru ta’ kundanna lill-Istat Membru ta’ nazzjonalità. Id-Direttiva 2011/92/UE tal-Parlament Ewropew u tal-Kunsill tat-13 ta’ Diċembru 2011 dwar il-ġlieda kontra l-abbuż sesswali u l-isfruttament sesswali tat-tfal tikkontjeni dispożizzjonijiet speċjali fl-Artikolu 10(3) li jipprovdi obbligu tal-Istati Membri biex jittrażmettu informazzjoni dwar kundanni kriminali għal reati ta' abbuż sesswali tat-tfal u l-iskwalifiki li jirriżultaw, wara talba skont l-Artikolu 6 FD, sabiex jiġi żgurat li l-impjegaturi jistgħu jsiru konxji ta' dawk ir-reati meta jirreklutaw persuna għal attivitajiet professjonali jew volontarji li jinvolvu kuntatti diretti u regolari mat-tfal. L-implementazzjoni mill-Istati Membri ta' dawn id-dispożizzjonijiet speċjali jiġu trattati fir-rapport ta' implimentazzjoni speċifika dwar id-Direttiva 2011/93/UE. L-Istati Membri kollha ttrasponew l-Artikolu 7(2) tad-Deċiżjoni Qafas fil-liġi nazzjonali tagħhom iżda d-dispożizzjonijiet iddettaljati ivarjaw ħafna. Il-maġġoranza (BE, BG, CZ, CY, DE, EE, ES, FR, HR, LT, NL, SE, SI u UK) iwieġbu għal talbiet għal finijiet oħra b’konformità mar-regoli nazzjonali tagħhom; b’mod iktar speċifiku: BE jwieġeb b’konformità mal-proċedura tal-BE tal-kodiċi kriminali; CZ and DE ma jibagħtux ċerti kundanni mogħtija fi Stati Membri oħra li l-qrati nazzjonali ma jikkunsidrawx bħala kundanni wkoll; DE u ES jibagħtu informazzjoni għall-istess finijiet u għall-istess limitu bħall-awtoritajiet nazzjonali rispettivi tagħhom;

EE twieġeb fejn tkun awtorizzata skont l-att dwar ir-rekords kriminali; FR irreferiet għal informazzjoni inkluża fl-estratt nazzjonali maħruġ għall-finijiet minbarra proċedimenti kriminali; HR twieġeb f’ċerti sitwazzjonijiet speċifikati; LT twieġeb mingħajr il-kunsens tal-persuna kkundannata jekk il-leġiżlazzjoni nazzjonali tagħha tillimita d-drittijiet u l-libertajiet tal-persuna f’każ konkret minħabba l-kundanna tiegħu/tagħha; inkella jkun meħtieġ il-kunsens tal-persuna; NL tipprevedi li tweġiba tista’ tingħata wara valutazzjoni b’attenzjoni ta’ kull każ; il-kamp ta’ applikazzjoni tal-informazzjoni trażmessa jkun jiddependi fuq din il-valutazzjoni; F’SE, l-informazzjoni tingħata jekk SE hija intitolata li tirċievi tali informazzjoni mill-Istat Membru li jagħmel it-talba; barra minn hekk, hemm xi kategoriji ta’ informazzjoni li ma jistgħux jiġu trażmessi għall-finijiet minbarra proċedimenti kriminali; SI tiskambja informazzjoni biss dwar kundanni kriminali nazzjonali u dawk mogħtija f’pajjiżi terzi, iżda mhux dwar kundanni mogħtija fi Stati Membri oħra u trażmessi lilha; l-UK stipula li kundanni li jistgħu jiġu injorati wara ċertu żmien biss, kif definiti fil-leġiżlazzjoni nazzjonali tiegħu, jistgħu jiġu trażmessi. Tliet Stati Membri jirrikjedu wkoll, il-kunsens tal-persuna kkonċernata jekk it-tweġiba għandha tingħata: f’ES, dan huwa dejjem il-każ, ħlief meta l-liġi tobbliga individwu biex jippreżenta l-estratt mir-rekords kriminali; f’LT, il-kunsens huwa meħtieġ f’dawk il-każijiet meta d-drittijiet u l-libertajiet tal-persuna mhumiex limitati mil-leġiżlazzjoni LT minħabba l-kundanna tagħha; f’LU, l-iskambji jsiru biss għall-finijiet ta’ ħidma mat-tfal u jintalab kunsens dejjem. AT, LV, PL u SK ma jinkludux referenza għal-liġi nazzjonali fit-tweġibiet għal talbiet għall-finijiet oħra, lanqas ebda limitazzjoni oħra tal-informazzjoni, li tippermetti b’dan il-mod trażmissjonijiet paragunabbli ma’ dawk għall-proċedimenti kriminali. Erba’ Stati Membri ma jiskambjawx informazzjoni għall-finijiet minbarra proċedimenti kriminali, ħlief għal talbiet minn individwi (FI, HU u PT) jew għall-finijiet ta’ ħidma mat-tfal (għaldaqstant l-implimentazzjoni tad-Direttiva 2011/93/UE (LU). Tnejn minn dawn il-pajjiżi (HU u LU), flimkien ma’ SI, li ma jitrażmettux kundanni mogħtija fi Stati Membri oħra, ma inkludewx fid-dispożizzjonijiet tagħhom restrizzjonijiet dwar it-trażmissjoni ta’ informazzjoni b’konformità ikbar mar-regoli stabbiliti mill-Istat Membru ta’ kundanna. FI, HU, LU, SI, EE, FR u NL ma inkludewx obbligu li jindika lill-Istat Membru tal-kundanna li mingħandu tista’ tinkiseb l-informazzjoni ristretta. Filwaqt li xi Stati Membri (eż. BG, EE u SE) prevedew li, meta jibagħtu restrizzjonijiet dwar kundanni fit-territorju tagħhom, jistgħu jillimitaw it-trażmissjoni ulterjuri ta’ din l-informazzjoni għal finijiet kriminali biss, notifiki minn ES u PT dejjem sejrin ikunu limitati b’dan il-mod. 5.3. Talbiet minn pajjiż terz Skont l-Artikolu 7(3) tad-Deċiżjoni Qafas, meta jwieġeb għal talbiet minn pajjiżi terzi (jiġifieri pajjiż mhux tal-UE), l-Istat Membru ta’ nazzjonalità jista’, soġġett għall-kundizzjonijiet fl-Artikolu 7(1) u (2), jibgħat l-informazzjoni dwar il-kundanna li jkun irċieva minn Stati Membri oħra. Fil-leġiżlazzjoni tal-Istati Membri, it-trażmissjoni ta’ informazzjoni ta’ rekords kriminali lil pajjiżi terzi hija rregolata minn konvenzjonijiet dwar assistenza legali reċiproka, ftehimiet internazzjonali oħra jew dispożizzjonijiet speċifiċi fil-liġi dwar ir-rekords kriminali. Il-biċċa l-kbira tal-Istati Membri (BE, BG, CY, CZ, DE, ES, FI, HR, HU, LV, NL, PL, SK u UK) inkludew espliċitament l-kundizzjoni tal-Artikolu 7(3) fil-leġiżlazzjoni tagħhom. F’LT, tista’ tiġi dedotta mill-kuntest. PT jipprevedi li talbiet minn pajjiżi mhux tal-UE jitwieġbu skont it-termini tal-ftehimiet internazzjonali applikabbli, soġġett għal reċiproċità. AT, FR u LU ma adottawx dispożizzjonijiet f’dan il-qasam. 5.4. Talbiet lil Stat Membru li mhux l-Istat Membru ta’ nazzjonalità Jista’ jkun li talba għal informazzjoni tiġi indirizzata lil Stat Membru li mhux l-Istat Membru ta’ nazzjonalità. Pereżempju, l-Istat Membru ta’ kundanna jista’ jintalab informazzjoni dwar kundanni qabel id-dħul fis-seħħ tad-Deċiżjoni Qafas li jista’ jkun ma ġietx trażmessa lill-Istat Membru ta’ nazzjonalità, jew talba tista’ tikkonċerna ċittadin ta’ pajjiż terz li ma jkollux lanqas nazzjonalità Ewropea. L-Artikolu 7(4) tad-Deċiżjoni Qafas tirrikjedi lill-Istat Membru li jirċievi t-talba biex iwieġeb billi jipprovdi l-informazzjoni li għandu fir-rekords kriminali tiegħu dwar kundanni mogħtija fit-territorju tiegħu u kundanni lil ċittadini ta’ pajjiżi mhux tal-UE u lil persuni mingħajr stat. It-tweġiba hija soġġetta għall-istess kundizzjonijiet bħal dawk tal-Artikolu 13 tal-Konvenzjoni MLA, jiġifieri hija obbligatorja u għandha tinkludi l-informazzjoni kollha (fil-każ ta’ talbiet għall-finijiet ta’ proċedimenti kriminali) jew tkun konformi mal-liġi nazzjonali (fil-każ ta’ talbiet għal finijiet oħra).

Fil-każ ta’ ċittadini ta’ pajjiżi terzi, il-mekkaniżmu ECRIS li permezz tiegħu talbiet “ġenerali” jintbagħtu lill-Istati Membri kollha sabiex jiġi determinat meta tali persuna ġiet ikkundannata, flimkien mal-obbligu tal-Artikolu 7(4) tad-Deċiżjoni Qafas, jipproduċi piż amministrattiv kbir għall-Istati Membri kollha, inklużi l-Istati Membri (il-maġġoranza) li ma għandhomx l-informazzjoni mitluba. Għal din ir-raġuni, il-Kummissjoni qiegħda tipproponi direttiva ta’ emenda għall-iskambju ta’ informazzjoni tar-rekords kriminali rigward ċittadini ta’ pajjiżi terzi kkundannati fl-UE. Il-maġġorana vasta tal-Istati Membri (AT, BE, BG, CY, CZ, DE, EE, ES, FI, FR, HR, HU, LT, LV, NL, PL, PT, SE, u UK) implimentaw l-Artikolu 7(4) kollu kemm hu. Ħafna (AT, CZ, DE, EE, ES, FI, FR, LT, NL, PL u SE) ma għamlu ebda distinzjoni bejn tweġibiet u talbiet bejn iċ-ċittadini tagħhom, iċ-ċittadini ta’ Stati Membri oħra u ċ-ċittadini ta’ pajjiżi terzi, għall-proċedimenti kriminali u għal finijiet oħra; kollha huma rregolati mill-istess dispożizzjonijiet wiesgħa. Minbarra tali dispożizzjonijiet, żewġ Stati Membri jistipulaw b’mod iktar speċifiku li l-informazzjoni għandha tiġi pprovduta skont il-Konvenzjoni tal-MLA (HU) jew it-trattati internazzjonali (LV). FI, HU u PT iwieġbu għal talbiet għall-finijiet ta’ proċedimenti kriminali biss. BE, BG, CY, HR u UK adottaw dispożizzjoni separata, li ħafna minnha tirriproduċi l-kontenut tal-Artikolu 7(4) tad-Deċiżjoni Qafas, speċifikament għal tweġibiet għal talbiet rigward ċittadini ta’ Stati Membri oħra. Żewġ Stati Membri oħra għandhom dispożizzjoni separata simili, iżda f’SI din tindirizza biss tweġibiet rigward ċittadini ta’ pajjiżi terzi u persuni mingħajr stat (mhux iċ-ċittadini ta’ Stati Membri oħra) u f’SK jissemma biss li l-informazzjoni għandha tiġi pprovduta sa fejn ikun meħtieġ mill-ftehim internazzjonali. LU jidher li ma ttrasponix din id-dispożizzjoni. 5.5. Skadenza għat-tweġibiet Tweġibiet għal talbiet għall-finijiet ta’ proċedimenti kriminali u għal finijiet oħra għandhom jingħataw immedjatament u fi kwalunkwe każ fi żmien għaxart ijiem ta’ xogħol, jew 20 ġurnata jekk it-talba ssir minn individwu li jitlob informazzjoni mir-rekords tiegħu. Jekk l-Istat Membru li jirċievi t-talba jirrikjedi informazzjoni ulterjuri sabiex jidentifika s-suġġett tat-talba, għandu jikkonsulta immedjatament lill-Istat Membru li jagħmel it-talba u jwieġeb fi żmien għaxart ijiem ta’ xogħol minn meta jirċievi l-informazzjoni. Kważi l-Istati Membri kollha (AT, BE, CY, CZ, BG, EE, ES, FI, FR, HR, HU, LT, LU, LV, NL, PL, SI, SK u UK) ittrasponew dawn id-dispożizzjonijiet dwar l-iskadenzi. HU u PL ma adottawx dispożizzjonijiet iddettaljati dwar talbiet għal informazzjoni addizzjonali. CZ, NL u SK japplikaw l-iskadenza ta’ għaxart ijiem anke għal talbiet minn individwu. SE rregolat it-tweġibiet għal proċedimenti kriminali, iżda mhux għal finijiet oħra. DE ma semmietx l-iskadenza għat-tweġibiet b’konformità mal-Artikolu 6(1) tad-Deċiżjoni Qafas, għal dawk minn individwu biss. PT jidher li ma stabbilixxix skadenzi fil-leġiżlazzjoni tiegħu. 6. Talbiet għal informazzjoni Meta tintalab informazzjoni fuq livell nazzjonali għall-finijiet tal-proċedimenti kriminali jew għal finijiet oħra, l-awtorità ċentrali tal-Istat Membru tista’, b’konformità mal-liġi nazzjonali tagħha, tagħmel talba għal informazzjoni lill-awtorità ċentrali ta’ Stat Membru ieħor (l-Artikolu 6(1) tad-Deċiżjoni Qafas). Kważi l-Istati Membri kollha (AT, BE, BG, CY, CZ, DE, EE, ES, FI, HR, HU, LU, LV, NL, PL, PT, SE, SI, SK u UK) adottaw dispożizzjoni li tippermetti lil awtorità ċentrali biex titlob informazzjoni fejn meħtieġ għal awtoritajiet domestiċi. Xi wħud (BG, EE, FI, HR, HU, PL, PT, SE u SI) indikaw eżattament min jista’ jitlob informazzjoni u f’liema ċirkustanzi mill-awtorità ċentrali fil-livell nazzjonali. CZ, FI u HU jitolbu informazzjoni għall-finijiet ta’ proċedimenti kriminali biss. PL titlob informazzjoni b’konformità mal-liġi tal-Istat Membru li qiegħed jiġi indirizzat, iktar milli l-liġi tagħha. FR u LT ma adottawx dispożizzjonijiet espliċiti dwar talbiet skont l-Artikolu 6(1). Kunsiderazzjonijiet partikolari japplikaw meta ċittadin tal-UE jitlob lill-awtorità ċentralita’ Stat Membru li mhux l-Istat Membru ta’ nazzjonalità tiegħu għal informazzjoni mir-rekord kriminali tiegħu mis-27 ta’ April 2012 ’il quddiem. Sabiex jiġi żgurat li l-Istat Membru li qiegħed jiġi indirizzat ma joħroġx estratt li ma jinkludix informazzjoni eżawrjenti dwar il-passat kriminali tiegħu, l-Artikolu 6(3) tad-Deċiżjoni Qafas jobbligah li jitlob informazzjoni mill-Istat Membru ta’ nazzjonalità u jinkludi dan fl-estratt. Din id-dispożizzjoni hija b’mod partikolari importanti fil-kuntest tal-kisba ta’ estratti tar-rekords kriminali għall-finijiet ta’ impjieg f’oqsma sensittivi bħas-settur tas-sigurtà u x-xogħol mat-tfal (ara d-Direttiva 2011/93/UE). Filwaqt li l-maġġoranza kbira tal-Istati Membri (AT, BE, BG, CY, CZ, DE, ES, FI, FR, HR, LT, LU, PL, PT, SE, SI u SK) introduċew obbligu għall-awtorità ċentrali sabiex titlob informazzjoni f’isem ċittadin ta’ Stat Membru ieħor, ftit (BG, FI, LV, SE u SK) ma pprevedewx b’mod espliċitu li l-informazzjoni miksuba għandha tiġi inkluża fl-estratt maħruġ liċ-ċittadin. F’HR, b’mod ġenerali, individwi ma jistgħux jiksbu estratti mir-rekords kriminali, iżda jistgħu jaqraw biss ir-rekord fil-preżenza ta’ skrivan. B’mod eċċezzjonali, jista’ jinħareġ ċertifikat speċjali għall-finijiet tal-attivitajiet li jinvolvu kuntatt regolari mat-tfal u għall-eżerċitar ta’ dritt speċifiku barra mill-pajjiż jew f’organizzazzjoni internazzjonali. F’DE, HR u NL, iċ-ċittadin jirċievi “ċertifikat ta’ kondotta” speċjali. EE, HU, NL u UK ma ttrasponewx l-obbligu tal-Artikolu 6(3) tad-Deċiżjoni Qafas. Fl-NL, bħal fl-HR, individwu ma jistax japplika għal estratt mir-rekords kriminali tiegħu, iżda għandu biss id-dritt li jispezzjonahom. Jista’ jinkiseb ċertifikat ta’ “imġiba tajba”, pereżempju għall-finijiet ta’ skrinjar ta’ impjieg, iżda dan huwa rregolat f’dispożizzjonijiet separati, mhux notifikati lill-Kummissjoni. Ir-Renju Unit ittraspona biss l-Artikolu 6(2) tad-Deċiżjoni Qafas, mingħajr l-obbligu li tintalab informazzjoni. 7. Kundizzjonijiet għall-użu ta’ dejta personali Id-Deċiżjoni Qafas tinkludi diversi dispożizzjonijiet maħsuba biex jiżguraw livell ta’ protezzjoni għoli tad-dejta personali (l-Artikoli 7 u 9 tad-Deċiżjoni Qafas). Dejta personali pprovduta bi tweġiba għal talbiet tista’ tintuża biss għall-finijiet li ntalbet għalihom. Barra minn hekk, id-dejta personali pprovduta għal finijiet oħra minbarra l-proċedimenti kriminali tista ‘tintuża b’konformità mal-liġi nazzjonali tal-Istat Membru li jagħmel it-talba, fi kwalunkwe limitu speċifikat mill-Istat Membru indirizzat. B’mod simili, id-dejta personali trażmessa lil pajjiż terz hija soġġetta għal kwalunkwe limitazzjoni b’rabta mal-kamp ta’ applikazzjoni u l-użu indikat mill-Istat Membru ta’ kundanna. Kważi l-Istati Membri kollha (AT, BE, BG, CY, CZ, DE, EE, ES, FI, HR, HU, LT, LV, NL, PL, PT, SE, SI, SK u UK) implimentaw dawn is-salvagwardji dwar id-dejta personali. Filwaqt li kollha kienu jirriflettu sa ċertu punt id-dispożizzjonijiet tad-Deċiżjoni Qafas, BG, FI u LT żiedu referenza espliċita għall-ipproċessar tad-dejta b’konformità mal-istrumenti nazzjonali tagħhom dwar il-protezzjoni tad-dejta. FI, LU, LT u PT inkludew direttament dispożizzjonijiet dwar il-protezzjoni tad-drittijiet tas-suġġett tad-dejta; f’FI pereżempju, l-individwu huwa intitolat li jistaqsi għal min u għal liema raġuni d-dejta tiegħu ġiet divulgata matul l-aħħar sena. Fi kwalunkwe każ, il-leġiżlazzjoni nazzjonali dwar il-protezzjoni tad-dejta tapplika għall-ipproċessar ta’ dejta personali fil-bażijiet tad-dejta tar-rekords kriminali nazzjonali u għall-iskambju ta’ kwalunkwe tali dejta ma’ Stati Membri oħra. FR u LU jidhru li ma adottawx dispożizzjonijiet rilevanti f’dan il-qasam, għalkemm FR inkludiet dikjarazzjoni li informazzjoni tista’ tiġi divulgata biss meta dan huwa previst mil-liġi. 8. Adozzjoni ta’ format standardizzat elettroniku tat-trażmissjoni Is-sistema ECRIS, li tippermetti li informazzjoni tiġi skambjata elettronikament skont “format Ewropew standardizzat”, ġiet stabbilita abbażi tad-Deċiżjoni Qafas. Mis-27 ta’ April 2012 ’il quddiem, l-Istati Membri ġew obbligati li jużawha għat-trażmissjonijiet kollha, abbażi tal-Artikolu 11(3) tad-Deċiżjoni Qafas. Bħalissa, Istati Membri minbarra SI, PT u MT jiskambjaw informazzjoni permezz ta’ ECRIS. Il-maġġoranza tal-Istati Membri (BE, BG, CY, CZ, EE, ES, FR, FI, HR, LT, LV, NL, PL, PT, SI u SK) introduċew obbligu fil-liġi nazzjonali tagħhom biex jiskambjaw informazzjoni elettronikament permezz tal-użu ta’ format standardizzat. Ħafna (BE, BG, EE, HR, LT, PL, SI, SK u UK) espliċitament irreferew għas-sistema ECRIS bħala l-mezz elettroniku għall-iskambju ta’ rekords kriminali. Fl-SI, il-ministru tal-ġustizzja sejjer joħroġ ordni li tistabbilixxi data li fiha sejjer jibda l-iskambju elettroniku ta’ informazzjoni permezz ta’ ECRIS. Fl-AT, l-użu ta’ format elettroniku jista’ jiġi inferit mill-kuntest. DE, HU, LU, SE u UK ma semmewx il-format elettroniku fid-dispożizzjonijiet nazzjonali tagħhom, iżda fil-prattika jiskambjaw informazzjoni permezz ta’ ECRIS. Konklużjoni It-traspożizzjoni tad-Deċiżjoni Qafas mit-22 Stat Membru waslet għal progress sinifikanti fit-titjib tal-iskambju ta’ informazzjoni tar-rekords kriminali fl-Unjoni. Hija pprovat li hija għodda indispensabbli użata ta' kuljum f' 25 Stati Membri li tat valur miżjud ta' veru fil-prattika lill-awtoritajiet ġudizzjarji. Hemm postijiet identifikati f'dan ir-rapport fejn it-traspożizzjoni ta' dispożizzjonijiet partikolari mhijiex kompluta u għalhekk il-Kummissjoni tikkunsidra li huwa importanti li l-Istati Membri jittrasponu din id-Deċiżjoni Qafas u b'mod urġenti jieħdu l-miżuri neċessarji kollha. F'dan ir-rigward, il-Kummissjoni se ssegwi mill-qrib l-iżviluppi u tieħu kull azzjoni xierqa.



Anness